CELEX: 32015D2428
Language: mt
Date: 2015-12-10 00:00:00
Title: Deċiżjoni ta' Implimentazzjoni tal-Kunsill (UE) 2015/2428 tal-10 ta' Diċembru 2015 li temenda d-Deċiżjoni 2009/791/KE u d-Deċiżjoni ta' Implimentazzjoni 2009/1013/UE li jawtorizzaw lill-Ġermanja u lill-Awstrija rispettivament ikomplu japplikaw miżura ta' deroga mill-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud

22.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 334/12
            
         DEĊIŻJONI TA' IMPLIMENTAZZJONI TAL-KUNSILL (UE) 2015/2428
   tal-10 ta' Diċembru 2015
   li temenda d-Deċiżjoni 2009/791/KE u d-Deċiżjoni ta' Implimentazzjoni 2009/1013/UE li jawtorizzaw lill-Ġermanja u lill-Awstrija rispettivament ikomplu japplikaw miżura ta' deroga mill-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 291(2) tiegħu,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikulari l-Artikolu 395(1) tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Permezz tad-Deċiżjoni tal-Kunsill 2009/791/KE (2) u d-Deċiżjoni ta' Implimentazzjoni tal-Kunsill 2009/1013/UE (3) rispettivament, il-Ġermanja u l-Awstrija t-tnejn ingħataw miżura ta' deroga. Id-Deċiżjoni ta' Implimentazzjoni tal-Kunsill 2012/705/UE (4) estendiet l-applikazzjoni ta' din il-miżura sal-31 ta' Diċembru 2015.
            
         
               (2)
            
            
               Il-miżura ta' deroga tagħti deroga mill-Artikoli 168 u 168a tad-Direttiva 2006/112/KE li jirregolaw id-dritt tal-persuni taxxabbli li jnaqqsu t-taxxa fuq il-valur miżjud (VAT) imposta fuq l-oġġetti u s-servizzi fornuti lilhom għall-iskopijiet tat-tranżazzjonijiet taxxabbli tagħhom. Il-miżura ta' deroga għandha l-għan li teskludi kompletament mid-dritt tat-tnaqqis tal-VAT fuq l-oġġetti u s-servizzi li jintużaw għal iktar minn 90 % mill-persuna taxxabbli għall-użu privat tagħha jew għal dak tal-impjegati tagħha, jew b'mod ġenerali għal għanijiet li mhumiex tan-negozju.
            
         
               (3)
            
            
               Sabiex titqies il-ġurisprudenza tal-Qorti tal-Ġustizzja tal-Unjoni Ewropea, skont liema l-VAT tal-input marbuta man-nefqa mġarrba minn persuna taxxabbli ma tistax titnaqqas jekk tkun marbuta ma' attivitajiet li, fid-dawl tan-natura mhux ekonomika tagħhom, ma jaqgħux fil-kamp ta' applikazzjoni tad-Direttiva 2006/112/KE, huwa xieraq li jiġi ċċarat li l-miżura ta' deroga tapplika wkoll għall-oġġetti u għas-servizzi li jintużaw għall-attivitajiet ta' natura mhux ekonomika.
            
         
               (4)
            
            
               L-għan tal-miżura ta' deroga huwa li tissimplifika l-proċedura tal-intaxxar u tal-ġbir tal-VAT. L-ammont ta' taxxa dovut fil-livell tal-konsum finali huwa affettwat biss b'mod negliġibbli.
            
         
               (5)
            
            
               Permezz ta' ittri rreġistrati mal-Kummissjoni fis-16 ta' Marzu 2015 u fid-19 ta' Marzu 2015 il-Ġermanja u l-Awstrija rispettivament talbu awtorizzazzjoni biex ikomplu japplikaw il-miżura ta' deroga.
            
         
               (6)
            
            
               Skont it-tieni subparagrafu tal-Artikolu 395(2) tad-Direttiva 2006/112/KE, permezz ta' ittri tal-15 ta' Settembru 2015, il-Kummissjoni għarrfet lill-Istati Membri l-oħra dwar it-talbiet li għamlu l-Awstrija u l-Ġermanja. Permezz ta' ittri tas-17 ta' Settembru 2015, il-Kummissjoni għarrfet lill-Awstrija u lill-Ġermanja li hija kellha l-informazzjoni kollha meħtieġa biex tqis it-talbiet tagħhom.
            
         
               (7)
            
            
               Skont l-informazzjoni li bagħtu l-Awstrija u l-Ġermanja, is-sitwazzjoni legali u fattwali li ġġustifikat l-applikazzjoni attwali tal-miżura ta' deroga kkonċernata ma nbidlitx u għadha teżisti. Għalhekk, l-Awstrija u l-Ġermanja għandhom ikunu awtorizzati jkomplu japplikaw din il-miżura ta' deroga għal perjodu addizzjonali taż-żmien, li madankollu għandu jkun limitat sal-31 ta' Diċembru 2018 sabiex ikun jista' jiġi analizzat kemm hemm bżonn u kemm huma effikaċi l-miżura ta' deroga u r-rata ta' tqassim bejn l-użu kummerċjali u mhux kummerċjali.
            
         
               (8)
            
            
               F'każ li l-Awstrija jew il-Ġermanja jqisu li jkun hemm bżonn ta' estensjoni ulterjuri wara l-2018, l-Istat Membru konċrenat għandu jissottometti lill-Kummissjoni, huma għandhom jibagħtu rapport lill-Kummissjoni dwar l-applikazzjoni tal-miżura ta' deroga, li jkun jinkludi analiżi tar-rata ta' tqassim applikata, flimkien mat-talba għall-estensjoni sa mhux aktar tard mill-31 ta' Marzu 2018, sabiex il-Kummissjoni jkollha biżżejjed żmien biex teżamina t-talba.
            
         
               (9)
            
            
               Il-miżuri ta' derogi se jkollhom biss effett negliġibbli fuq l-ammont globali ta' taxxa miġbura fl-istadju tal-konsum finali u mhux se jkollhom impatt negattiv fuq ir-riżorsi proprji tal-Unjoni li jinġabru mill-VAT.
            
         
               (10)
            
            
               Għalhekk, id-Deċiżjoni 2009/791/KE u d-Deċiżjoni ta' Implimentazzjoni tal-Kunsill 2009/1013/UE għandhom jiġu emendati skont dan,
            
         ADOTTA DIN ID-DEĊIŻJONI:
   Artikolu 1
   L-Artikoli 1 u 2 tad-Deċiżjoni 2009/791/KE huma sostitwiti b'dan li ġej:
   
      “Artikolu 1
      B'deroga mill-Artikolu 168 u mill-Artikolu 168a tad-Direttiva 2006/112/KE, il-Ġermanja hija awtorizzata teskludi għalkollox it-taxxa fuq il-valur miżjud (il-VAT) imġarrba fuq l-oġġetti u s-servizzi mid-dritt ta' tnaqqis tal-VAT meta dawk l-oġġetti u s-servizzi jintużaw, f'iktar minn 90 % tal-każijiet, għall-għanijiet privati ta' persuna taxxabbli jew tal-impjegati tagħha, jew, b'mod iktar ġenerali, għal għanijiet li mhumiex tan-negozju jew għal attivitajiet mhux ekonomiċi.
      Artikolu 2
      Din id-Deċiżjoni tiskadi fil-31 ta' Diċembru 2018.
      Kull talba għal estensjoni tal-miżura ta' deroga prevista f'din id-Deċiżjoni għandha tintbagħat lill-Kummissjoni sal-31 ta' Marzu 2018.
      Flimkien mat-tali talba għandu jintbagħat rapport dwar l-applikazzjoni ta' din il-miżura li jinkludi analiżi tar-rata ta' tqassim applikata għad-dritt ta' tnaqqis tal-VAT abbażi ta' din id-Deċiżjoni.”.
   
   Artikolu 2
   L-Artikoli 1 u 2 tad-Deċiżjoni ta' Implimentazzjoni 2009/1013/UE għandhom jiġu sostitwiti b'dan li ġej:
   
      “Artikolu 1
      B'deroga mill-Artikolu 168 u mill-Artikolu 168a tad-Direttiva 2006/112/KE, l-Awstrija hija awtorizzata teskludi għalkollox t-taxxa fuq il-valur miżjud (il-VAT) imġarrba fuq l-oġġetti u s-servizzi mid-dritt ta' tnaqqis tal-VAT meta dawk l-oġġetti u s-servizzi li jintużaw, għal iktar minn 90 % mill-persuna taxxabbli għall-użu privat tagħha jew għal dak tal-impjegati tagħha, jew, b'mod iktar ġenerali, għal għanijiet li mhumiex tan-negozju jew għal attivitajiet mhux ekonomiċi.
      Artikolu 2
      Din id-Deċiżjoni għandha tiskadi fil-31 ta' Diċembru 2018.
      Kull talba għal estensjoni tal-miżura ta' deroga prevista f'din id-Deċiżjoni għandha tintbagħat lill-Kummissjoni sal-31 ta' Marzu 2018.
      Flimkien mat-tali talba għandu jintbagħat rapport dwar l-applikazzjoni ta' din il-miżura li jinkludi analiżi tar-rata ta' tqassim applikata għad-dritt ta' tnaqqis tal-VAT abbażi ta' din id-Deċiżjoni.”.
   
   Artikolu 3
   Din id-Deċiżjoni għandha tapplika mill-1 ta' Jannar 2016.
   Artikolu 4
   Din id-Deċiżjoni hija indirizzata lir-Repubblika Federali tal-Ġermanja u lir-Repubblika tal-Awstrija.
   
      Magħmul fi Brussell, l-10 ta' Diċembru 2015.
      
         
            Għall-Kunsill
         
         
            Il-President
         
         F. BAUSCH
      
   
   
      (1)  ĠU L 347, 11.12.2006, p. 1.
   
      (2)  Id-Deċiżjoni tal-Kunsill 2009/791/KE tal-20 ta' Ottubru 2009 li tawtorizza lir-Repubblika Federali tal-Ġermanja biex tkompli tapplika miżura ta' deroga mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 283, 30.10.2009, p. 55).
   
      (3)  Id-Deċiżjoni ta' implimentazzjoni tal-Kunsill 2009/1013/UE tat-22 ta' Diċembru 2009 li tawtorizza lir-Repubblika tal-Awstrija biex tkompli tapplika miżura ta' deroga mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 348, 29.12.2009, p. 21).
   
      (4)  Id-Deċiżjoni ta' Implimentazzjoni tal-Kunsill 2012/705/UE tat-13 ta' Novembru 2012 li temenda d-Deċiżjoni 2009/791/KE u d-Deċiżjoni ta' Implimentazzjoni 2009/2013/UE li jawtorizzaw lill-Ġermanja u lill-Awstrija rispettivament li jkomplu japplikaw miżura ta' deroga mill-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 319, 16.11.2012, p. 8).